**Goleuni**

**Eseciel 1:27**

*O'i ganol i fyny roedd yn edrych fel tân yn llosgi mewn ffwrnais fetel, ac o'i ganol i lawr fel fflamau tân. Roedd golau llachar yn disgleirio o'i gwmpas.**Roedd mor hardd â'r enfys yn y cymylau ar ôl iddi lawio.*

Eseciel, proffwyd (negesydd) Duw sy’n siarad. Mae llyfr Eseciel yn agor gyda’r geiriau,

*Pan oeddwn i'n dri deg oed, roeddwn i'n byw wrth Gamlas Cebar yn Babilon gyda'r bobl oedd wedi cael eu caethgludo yno o Jwda. Ar y pumed diwrnod o'r pedwerydd mis roedd fel petai'r nefoedd wedi agor, a Duw yn rhoi gweledigaethau i mi.*

Mae Eseciel yn dangos nad ydy daearyddiaeth yn cyfyngu Duw.  Babilon, tir y gelyn, oedd y lle olaf ar y ddaear y byddai unrhyw un o bobl Israel yn disgwyl cael gweledigaeth o ysblander Duw.

Ydych chi erioed wedi meddwl am ysblander Duw? Am ei nerth? Be wnewch chi o’r darlun o Dduw sydd yn adnod 27?

Yn ôl Eseciel roedd Duw fel tân yn llosgi, roedd golau’n disgleirio o’i gwmpas ac roedd yn hardd. Nid hen ddyn gyda barf/locsyn hir yn eistedd ar gwmwl ydy Duw, er mai dyna’r darlun gawn ni ohono yn y cyfryngau’n aml iawn. Mae Duw yn ysblennydd ac yn bwerus!

Be oedd ymateb Eseciel i’r hyn a welodd?

*Dyma fi'n sylweddoli mai ysblander yr ARGLWYDD ei hun oedd e, felly dyma fi'n mynd ar fy wyneb ar lawr. (Eseciel 1: 28)*

Fe welodd Eseciel rywfaint o ysblander Duw, ac fe sylwodd yn syth mai ar ei wyneb ar lawr oedd y lle priodol iddo fod tra ym mhresenoldeb Duw - y fath oleuni disglair, y fath nerth a gwres, y fath harddwch a grym. Bob tro mae gogoniant Duw’n disgleirio mae’r bobl sy’n agos ato yn ofni, yn cuddio’i wynebau neu’n disgyn i’r llawr. Darllenwch

Exodus 3:1-3; Exodus 34:29-30; Numeri 20:6; 2 Cronicl 7:3; Eseia 2; Luc 2: 8-9

Sut mae’n bosib i bobl fel ni weld ysblander Duw a pheidio ag ofni?

*Daeth y Gair yn berson o gig a gwaed;*

*daeth i fyw yn ein plith ni.*

*Gwelon ni ei ysblander dwyfol—*

*ei ysblander fel Mab unigryw*

*wedi dod oddi wrth y Tad*

*yn llawn haelioni a gwirionedd. (Ioan 1: 14)*

Iesu ydy’r Emaniwel – sef Duw gyda ni. Daeth yn berson o gig a gwaed er mwyn i ni, drwyddo ef, allu nabod Duw. Rhoddodd heibio ei fawredd brenhinol yn y nefoedd a dod i’r byd fel baban. Y tro nesaf dych chi’n meddwl am y preseb meddyliwch hefyd am yr orsedd ysblennydd oedd yn wag er mwyn i’r preseb gael bod yn llawn.

Fe roddaist heibio orsedd nef,

I gerdded llwybr tua’r bedd,

Dioddef trais y rhai a greaist ac a geraist.

Dygaist faich f’euogrwydd i –

Marw ar groes, ond codaist ti;

Nawr teyrnasu rwyt

O’r nef yn ddyrchafedig.

O galluoga fi i’th foli di,

Prynaist fi a’th waed ar Galfari;

Cyffesaf a charaf di’n dragwyddol.

Ti yw’r unig un sy’n haeddu’r mawl

Yn y nef ac ar y llawr;

Felly canaf gân o glod –

Ti yw fy Arglwydd.

Cyfieithiad Awdurdodedig: Arfon Jones,

You laid aside your majesty: Noel Richards

Hawlfraint © 1985 ac yn y cyfieithiad hwn Thankyou Music/

Ein Tad, (yn cynnwys aralleiriad o Datguddiad 21)

Rwyt ti’n Dduw ysblennydd, fel tân yn llosgi mewn ffwrnais fetel. Rwyt ti’n eistedd mewn gogoniant yn y nefoedd, ac mae dy fawredd di tu hwnt i’n gallu ni i’w ddisgrifio. Rwyt ti wedi addo y bydd daear newydd a nefoedd newydd. Yr adeg hynny bydd dinas sanctaidd yn dod i lawr o’r nefoedd ac ni fydd teml i'w gweld yn y ddinas, am dy fod ti, yr Arglwydd Dduw Hollalluog a'r Oen, ein Harglwydd Iesu, yno fel teml. Ni fydd angen golau haul na lleuad yn y ddinas chwaith, am fod dy ysblander di yn ei goleuo hi, a'r Oen fel lamp yn ei goleuo hi.

Bydd y cenhedloedd yn byw yn ei golau, a bydd brenhinoedd y ddaear yn dod â'u holl gyfoeth i mewn. Fydd dim byd aflan yn cael mynd i mewn iddi, nac unrhyw un sy'n gwneud pethau ffiaidd neu'n twyllo chwaith; dim ond y bobl hynny sydd â'u henwau wedi'u hysgrifennu yn Llyfr Bywyd yr Oen.

Ein Tad, helpa ni i ddirnad dy fawredd a dy ogoniant. Helpa ni i ddeall realiti’r hyn welodd Eseciel. Gad i ni i gyd fyw yn dy oleuni di,

Amen.